
COMUNICAT DE PRESĂ
Soprana Leontina Văduva lansează pe piață

albumul Verdi-Wagner: Corespondențe

Luni, 22 decembrie, ora 19.00, la Librăria Humanitas de la Cişmigiu, va avea loc lansarea albumului recitalului Verdi-Wagner: Corespondențe, în prezența cunoscutei soprane Leontina VĂDUVA. La evenimentul organizat de Asociația pentru Muzică, Artă și Cultură și Libraria Humanitas de la Cișmigiu, în parteneriat cu Radio România și sub patronajul Ambasadei Italiei la București, vor lua cuvântul producătorul muzical Oana Drăgulinescu, jurnalistul şi realizatorul TV Marius Constantinescu şi președintele Asociației pentru Muzică, Artă și Cultură, Mihai Stan.
Anul muzical 2013 a stat sub emblema plină de forţă a doi dintre compozitorii care au redefinit genul liric: Richard Wagner şi Giuseppe Verdi: doi poli, la Nord şi la Sud de Alpi, doi compozitori vizionari, două sensiblităţi care au trasat decisiv parcursul teatrului muzical în veacul al XIX-lea. Fără excepţie, toate instituţiile muzicale ale lumii au ales să marcheze bicentenarul naşterii celor doi giganţi ai componisticii europene prin evenimente speciale. A făcut-o și Filarmonica „George Enescu”, printr-o formulă de recital cu totul inedită. 
În 2013, Asociaţia pentru Muzică, Artă și Cultură a invitat publicul să-i cunoască pe Wagner şi pe Verdi, dar, în egală măsură, pe Richard şi Giuseppe, prin ochii, rândurile şi filtrul spiritual al celor care le-au fost aproape ani mulţi: Cosima Wagner şi Giuseppina Strepponi. Fragmente de corespondenţă, inedite pentru publicul bucureştean, dar şi lied-uri, canzone din creaţia camerală şi arii din opere – iată coloanele care au susţinut o serată guvernată de eleganţă şi excelenţă artistică.

Muzica şi proza s-au întâlnit precum cele două protagoniste care le sunt ambasadori, două prezenţe emblematice pentru artele pe care le servesc: soprana Leontina VĂDUVA şi actriţa Medeea MARINESCU. Li s-a adaugat pianistul Masakatsu NAKANO şi prezentatorul Marius CONSTANTINESCU. Împreună au schiţa portrete din câteva linii, suflete din note pe portativ şi rânduri pe hârtie, în oglinzi ce au confundat voit compozitorii şi oamenii.

La un an distanță, cu ocazia sărbătorilor Crăciunului şi Anului Nou, Asociația pentru Muzică, Artă și Cultură lansează pe piață albumul recitalului omagial Verdi-Wagner: Corespondenţe, într-o coda firească şi aşteptată a unuia dintre cele mai prestigioase evenimente culturale ale lui 2013, desfășurat sub prestigioasa cupolă a Ateneului Român. 

Organizatori: Asociaţia pentru Muzică, Artă şi Cultură și Librăria Humanitas Cișmigiu 
Patronaj: Ambasada Republicii Italiene în România
Parteneri: Radio România, Domeniile Sâmburești, Acqua Carpatica, RawCoco și Floria.ro
Parteneri Media: Senso Tv, The Art of Living, Ziarul Metropolis, ArtOut, Catchy, Ceaşca de Cultură, B365.ro, Liternet, Lirika, Calendar Evenimente, Agenţia de Carte, Artline, 4Arte.ro, societatesicultura.ro, Gazeta de ştiri

